**Suplement i Certifikatës për kualifikimin profesional,**

**POLIGRAFI, Niveli II në KSHK, referuar nivelit II të KEK**

**Individi është i aftë:**

* Të përdor kompjuterin, printerin, fotokopjen dhe projektorin.
* Të radhitë në kompjuter tekste të thjeshta, tekste me pjesë dalluese dhe faqosje me programin Word.
* Të korrigjojë tekste të radhitur ose të faqosur.
* Të zbatojë rregullat teknike të radhimit dhe të ndarjes së fjalëve sipas rregullave drejtshkrimit të gjuhës shqipe.
* Të punojë në kompjuter grafika të thjeshta.
* Të kryejë printime dhe stampime në printer dhe fotokopje.
* Të punojë si ndihmës në makinat e thjeshta poligrafike.
* Të punojë, me ndihmën e makinistit, për përgatitjen për punë të formës poligrafike dhe veshjes së cilindrit.
* Të mirëmbajë makinën poligrafike të shtypit.
* Të ngarkojë letrën në aparatin e furnizimit.
* Të shkarkojë letrën e shtypur në aparatin pritës (dalës).
* Të sistemojë letrën e shtypit.
* Të sistemojë dhe mirëmbajë materialet e shtypit poligrafik.
* Të realizojë montime të thjeshta botimesh, për përgatitjen e formave të shtypit ofset.
* Të eksponojë dhe të zhvillojë (me ndihmën e specialistit) lastra të para ndjeshme ofseti.
* Të kontrollojë, sistemojë dhe mirëmbajë montazhet e pozitivëve të filmave.
* Të pastrojë fletët (foljet) e përdorura për montim.
* Të punojë si ndihmës në makinat e shtypit ofset me një dhe shumë bojëra.
* Të sistemojë dhe mirëmbajë materialet e shtypit ofset.
* Të mirëmbajë makinën e shtypit ofset.
* Të lajë dhe të pastrojë aparatet e bojërave, të lagies dhe të veshjes së gomës (mirëmbajtje teknologjike).
* Të kryejë punime ndihmëse në makina libralidhëse.
* Të kryejë palosje me dorë të fashikujve të shtypur.
* Të kryejë mbledhje me dorë të botimeve të shtypura.
* Të presojë blloqe të fashikujve të palosur dhe blloqeve të qepur të librave.
* Të kryejë perforimin (birosjen) e botimeve të ndryshme.
* Të kryejë paketime me dorë të botimeve.
* Të kryejë punime ndihmëse në makinën e paketimit.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Poligrafi”, niveli II në KSHK, referuar nivelit II të KEK, e pajis individin me Certifikatën Profesionale të nivelit dhe Suplementin përkatës të saj, të punonjësit gjysmë të kualifikuar (ndihmës).

Ky arsimim profesional i jep individit mundësi t'i drejtohet tregut të punës si punonjës gjysmë i kualifikuar nё ndërmarrje të ndryshme poligrafike (shtypshkronja), studiot grafike apo njësi të tjera të ngjashme ekonomike. Gjithashtu, nxënësi mund të vetëpunësohet në kuadrin e një biznesi individual ose familjar në fushën e poligrafisë.

Me përfundimin e kualifikimit profesional për “Poligrafi”, niveli II në KSHK, referuar nivelit II të KEK, individi ka të drejtë të vazhdojë arsimimin në një nga kualifikimet e nivelit III në KSHK, referuar nivelit III të KEK,. Me arsimimin e mëtejshëm të nivelit IV në KSHK, referuar nivelit IV të KEK, individi fiton të drejtën për të hyrë në provimet e “Maturës Shtetërore Profesionale” me mundësi për vazhdimin e studimeve pas të mesëm ose universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).